Apam Barabai adalah wadai khas dari Barabai nang diulah dari galapung baras IR42, karana baras janis ini nang cucuk gasan bahan pambuatannya. Ngarannya baras karau, mun baras lambi kada baik kaina kada mapau kamirannya. Salain itu bahan nang dipakai adalah gula habang dari puhun hanau nang masih banyak tumbuh di daerah Kabupatin Hulu Sungai Tengah, salain itu jua ditambah lawan tapai gumbili nang sudah diparam (fermentasi) lawan ragi. Imbah itu sabarataan bahan tadi dicampur lalu diharu wan ditampa-tampa supaya bahannya tacampur marata, imbah itu diganaakan samalaman.